Kootud vahvelkrooked - see on imelihtne!    Kõigepealt lihtsa mähitud nupu tegemisõpetus: varras pista eest tahapoole  2. ja 3. silma vahelt ning tõmmata lõng aasana töö ette, venita veidi seda 'põikisilmust' ja koo läbi        Nüüd tõsta põikisilmuse sisse jäänud silmused kudumata vasakult vardalt paremale vardale ja juurdetekkinud silmus tõsta tagasi üle nende, veidikene võib jälle silmust venitada:           Minu "vahvelkroogetega" kampsikul on seesama nupuvõte tehtud üle 6 silmuse, kusjuures põhjamustriks on kõige tavalisem 2/2 soonik.  Teisisõnu: kootud 2parempidi, 2 pahempidi soonikut, mille igal 4.real moodustatud sarnane nupp üle kuue silma, nupu alla  jäävad silmused *2 parempidi,2 pahempidi, 2 parempidi*. Igal 4. real need nupu- ehk 'krookimise 'kohad vahelduvad.  Kuna see kude tõmbab kokku, on enne 'krookimist' veidi silmi juurde loodud.  Ka tuleb harjutada nn põikisilmuse venitamist - kui liiga pingul, ei ole hea ja liiga lohvka ka mitte.  Et osa silmi on põiki üle teiste, jääb kude tavalisest veidi paksem, nii et lõnga valikul võiks seda arvestada  Leidsin veel knitty.com lehelt analoogse mudeli     See mudel sobib rohkem siis kui ei ole ... piitspeenike.  Ma arvan nii, sest minu kootud sinisel moodustavad kaunistusdetailid rohkem põikijooni, mis teadupärast laiendavad optiliselt figuuri.    Selline targutus siis seekord...